b'\n_START_ARTICLE_\nTrefningen p\xc3\xa5 Midtskogen\n_START_SECTION_\nOpptakten til trefningen\n_START_PARAGRAPH_\nKongen og regjeringen hadde sluppet unna tyskernes opprinnelige plan om \xc3\xa5 ta dem til fange i morgentimene 9. april 1940. De hadde flyktet (sammen med Stortinget) til Hamar og senere til Elverum. Dette var en strek i tyskernes planer, og det forhindret at den norske motstanden mot okkupasjonsmakten endte slik den gjorde i Danmark, der konge og regjering tidlig ble satt ut av spill._NEWLINE_For \xc3\xa5 ta kongen og regjeringen til fange sendte tyskerne ca. 100 fallskjermjegere, ledet av kaptein og flyattach\xc3\xa9 Eberhard Spiller, nordover i fire kaprede busser, en norsk milit\xc3\xa6rlastebil og Spillers private bil. Disse m\xc3\xb8tte liten motstand f\xc3\xb8r de kom fram til Midtskogen. Der l\xc3\xa5 styrker fra Terningmoen, herunder 1. Gardekompani fra HMKG, i tillegg til en del lokale skytterlagsfolk, i stilling. I alt ca. 90 mann. De norske styrkene ble ledet av major Olaf Helset, men oberst Otto Ruge var ogs\xc3\xa5 tilstede p\xc3\xa5 Terningmoen.\n_START_SECTION_\nSelve trefningen\n_START_PARAGRAPH_\nDen norske slagplanen var \xc3\xa5 ha en sperring ved Sagstuen om lag 1,5 kilometer vest for Terningmoen og en framskutt sperring ved Midtskogen ytterligere to kilometer mot vest. Ved Midtskogen l\xc3\xa5 en gardetropp p\xc3\xa5 20\xe2\x80\x9330 mann, og en improvisert avdeling p\xc3\xa5 rundt 60 mann fra Terningmoen. De var utstyrt med to Colt-mitralj\xc3\xb8ser og Krag-J\xc3\xb8rgensen-gev\xc3\xa6r._NEWLINE_Form\xc3\xa5let med sperringen ved Midtskogen var \xc3\xa5 stoppe bilene og tvinge tyskerne til fots ut i den dype sn\xc3\xb8en, hvorp\xc3\xa5 de kunne bli stoppet ved Sagstuen. Mitralj\xc3\xb8sene skulle skyte mot sperringen, mens gev\xc3\xa6rene skulle brukes til \xc3\xa5 gi ild fra flankene._NEWLINE_Sperringen ved Midtskogen ble laget ved at trafikken som kom ble stoppet og kj\xc3\xb8rt i gr\xc3\xb8fta, s\xc3\xa5 ble andre biler kilt imellom. Imidlertid var trafikken s\xc3\xa5 stor p\xc3\xa5 Hamarvegen den natta at det ble en flere hundre meter lang sperring, og tyskerne ble stoppet lenger vest enn planlagt da de kom ved halv to-tiden._NEWLINE_Dermed ble ikke den opprinnelige planen effektiv og fl\xc3\xb8ytroppene m\xc3\xa5tte forflyttes. Mens dette foregikk \xc3\xa5pnet tyskere kraftig ild. Sporlysgranater satte l\xc3\xa5ven i brann og lyste opp de norske styrkene som l\xc3\xa5 omkring g\xc3\xa5rden. Det ble skuddveksling mellom fl\xc3\xb8ytroppene og tyskerne, som var for langt unna til \xc3\xa5 kunne beskytes med mitralj\xc3\xb8sene som var ved stallen p\xc3\xa5 g\xc3\xa5rden. Men snart kunne man se tyskere rykke fram langs bilkolonnen foran sperringen, men mitralj\xc3\xb8sene virket ikke i den sterke kulda. Etter febrilsk innsats klarte mannskapet f\xc3\xa5 igang den ene s\xc3\xa5 den kunne bestryke omr\xc3\xa5det ved all\xc3\xa9en der tyske styrker rykket fram. Andre tyskere snek seg fram til g\xc3\xa5rden fra nordsiden._NEWLINE_Mannskapet ved mitralj\xc3\xb8sen gjorde en heroisk innsats, men fikk til slutt ordre om \xc3\xa5 trekke seg tilbake til Sagstuen sammen med de resterende norske styrkene. Der samlet styrken seg, og forsterket med mannskap fra Krigsskolen rykket de fram til Midtskogen igjen. Tyskerne hadde imidlertid da forlatt \xc3\xa5stedet og kj\xc3\xb8rt s\xc3\xb8rover igjen._NEWLINE_De norske soldatene fikk kun lette skader i trefningen mens 3\xe2\x80\x934 tyske soldater ble drept. Eberhard Spiller ble alvorlig s\xc3\xa5ret i trefningen og d\xc3\xb8de senere p\xc3\xa5 Hamar sykehus under operasjon.\n_START_SECTION_\nEtter trefningen\n_START_PARAGRAPH_\nDe norske styrkenes seier i slaget bidro til \xc3\xa5 gi konge og regjering verdifull tid til \xc3\xa5 fullf\xc3\xb8re Elverumsfullmakten og slippe unna de tyske styrkene. Trefningen viste at det norske forsvaret kunne m\xc3\xb8te de angripende styrkene p\xc3\xa5 noenlunde like vilk\xc3\xa5r siden tyskerne ikke kunne dra nytte av sitt moderne overtak med fly og panservogner._NEWLINE_Den tyske retretten fra Midtskogen er ofte blitt beskrevet som en sv\xc3\xa6rt negativ hendelse for den norske h\xc3\xa6ren. Ved bruk av norske soldater som menneskelige skjold (i tillegg til \xc3\xa5 spille p\xc3\xa5 den ekstremt forvirrede politiske situasjonen landet var i) fikk tyskerne avdeling etter avdeling til \xc3\xa5 overgi seg og legge ned v\xc3\xa5pnene. Dette var et stort slag mot den norske h\xc3\xa6ren som var i ferd med \xc3\xa5 mobiliseres i det indre \xc3\x98stlandet.'